Droom en werk voort - Voelgoed
Tuis Voelgoed Blogs Droom en werk voort
"Ons het 'n jaar lank beplan en nou is ons uiteindelik hier!" was iets wat ek meer as eenmaal gehoor het. Dis lekker om uit te sien en te beplan vir 'n vakansie, 'n projek of 'n groot resies waaraan jy wil gaan deelneem.
Ek glo dat elke mens 'n visie en doelwitte moet hê waaraan hul kan werk. Mense sonder visie, sonder doelwitte, het niks meer om na uit te sien nie. Die oomblik wanneer jy niks het om na uit te sien nie, niks het om voor te werk of te beplan nie, op daardie oomblik sluip eensaamheid, depressie, moedeloosheid en vrees jou lewe binne. Glo my, dis metgeselle waarmee jy jouself nie wil ophou nie!
Tog gebeur dit so baie dat iemand vir maande of jare gewerk het na iets toe of beplan het vir 'n ding en as hulle dit bereik het of die groot vakansie is klaar, dan sit hul half op verlate straat. Dit waarvoor hulle solank gewerk het en oor gedroom het is bereik. Daar is gevind dat Olimpiese atlete baie maal in depressie verval nadat hul goud gewen het. Hoekom? Wat hulle weet nie wat om volgende te doen nie. Hulle doelwit is bereik.
Weet jy, God se droom oor jou lewe hou nooit op nie! Soos wat jy groei en die dinge begin doen en bereik wat Hy vir jou beplan het, so is daar altyd nog meer groei, genade en avontuurpaadjies waarop Hy jou lei. Sou daardie Olimpiese atleet maar net besef dat haar Goue medalje nou vir haar die pad oopmaak om ander te help om ook hul drome te bereik, het sy al klaar halfpad die stryd gewen.
En as die bootreis nou verby is, en jy die foto's op Facebook gelaai het en al jou vriende en familie tweekeer al die stories vertel het, wat dan? Dan, begin jy spaar en werk aan jou volgende doelwit. Maak nie saak hoe oud jy is of wat jy al in die lewe bereik het nie, daar is altyd nog 'n plek om te besoek, nog 'n persoon om positief te be­­їnvloed, nog 'n area waar jy 'n verskil kan maak en nog 'n dag om in dankbaarheid en in oorgawe te leef!